《赋得富春山送人归闽》
明代·吴实

君不见富春山，富春山色行人看。层峦叠嶂带江渚，垂萝鸟道青漫漫。

钓台百尺凌空险，石磴萦纡紫苔掩。芳草洲前翠欲流，夕阳渡口晴如染。

羊裘钓叟今何在，千古行人增感慨。不见高风动客星，空馀濑水流东海。

今日山前歌送君，明朝山下便离群。片帆直指桐江过，薄暮猿声那忍闻。

作者简介：福建长乐人，字中美。本姓林，后复姓。永乐九年进士。授监察御史。立朝敢言，不避权要，时称吴铁面。官至广西按察司佥事。有《朴斋集》。